หนี้สินระหว่างสมรสต้องร่วมกันรับผิดหรือไม่
เนื่องด้วยภรรยาแยกอยู่กับสามีมาปีกว่าแล้ว ได้ซื้อบ้านคนเดียวโดยไม่เกี่ยวกับสามี แล้วสามีมาขอหย่า บอกว่าจะเอาบ้านที่ซื้อ แม้แต่ส่งก็ไม่ส่งเลย เลยตัดสินใจขาย ภรรยาเข้าใจว่าสินสมรสต้องแบ่งคนละครึ่ง แล้วที่กู้เงินมาสามีมีส่วนรับผิดชอบหรือเปล่า กู้มาซื้อบ้าน แล้วเงินกู้นอกระบบต้องรับผิดชอบด้วยหรือเปล่า ไม่ได้เอามาซื้อบ้านแต่กู้ตอนที่แยกกันอยู่

1. ทรัพย์สินที่คู่สมรสได้มาระหว่างสมรส  ย่อมเป็นสินสมรสระหว่างสามีภริยา  ตาม ป.พ.พ.มาตรา 1474(1) บ้านหลังนี้ จึงย่อมเป็นสินสมรสระหว่างสามีกับภรรยา  แม้สามีจะไม่เคยออกเงินช่วยซื้อหามาเลยก็ตาม แต่ถือเป็นทรัพย์สินที่คู่สมรสได้มาระหว่างสมรส  ย่อมเป็นสินสมรสสามี ภรรยา ต่างย่อมมีส่วนในบ้านนี้ด้วยกันกึ่งหนึ่ง ดังนั้นเมื่อหย่ากันแล้วกฎหมายได้กำหนดให้ต้องแบ่งสินสมรสให้ชายและหญิงได้ส่วนเท่ากัน ตามป.พ.พ.มาตรา 1533

2. เมื่อได้กู้เงินมาซื้อบ้านซึ่งเป็นสินสมรส ย่อมเป็นหนี้ที่เกี่ยวข้องกับสินสมรส จึงเป็นหนี้ร่วมระหว่างสามีกับภรรยาซึ่งเป็นลูกหนี้ร่วมกันตาม ป.พ.พ.มาตรา 1490 ดังนั้นสามีจึงต้องรับผิดในหนี้ร่วมกับภรรยาด้วย

3. ส่วนหนี้เงินกู้นอกระบบที่สามีได้ก่อให้เกิดขึ้น เป็นหนี้ส่วนตัวก่อขึ้นเพื่อประโยชน์ตนฝ่ายเดียว  โดยภรรยาไม่ได้ให้สัตยาบันรับรองหนี้ดังกล่าวนั้นด้วย  จึงเป็นหนี้ส่วนตัวของสามีเท่านั้น ตามป.พ.พ.มาตรา 1488  สามีต้องรับผิดเป็นส่วนตัวเพื่อชำระหนี้ที่ก่อไว้ในระหว่างสมรส  โดยชำระหนี้นั้นด้วยสินส่วนตัวของสามีก่อน  เมื่อไม่พอจึงให้ชำระด้วยสินสมรสที่เป็นส่วนของสามีนั้น  โดยภรรยาไม่ต้องร่วมรับผิดในหนี้นี้ร่วมกับสามี
ประมวลกฎหมายแพ่งและพาณิชย์